Sassa waarsku oor onopgeëiste toelaesTer illustrasie. Foto: Sassa News/Facebook. Die Suid-Afrikaanse Agentskap vir Maatskaplike Sekerheid (Sassa) het Dinsdag gewaarsku dat maatskaplike toelaes wat vir meer as drie agtereenvolgende maande nie opgeëis word nie, sal verval. Die agentskap het in ’n verklaring begunstigdes aangemoedig om hulle maatskaplike toelaes op ’n maandelikse basis te gaan afhaal. Sassa het ook begunstigdes verseker dat hulle vooraf in kennis gestel sal word voordat hul toelaes verval. Volgens Sassa het begunstigdes die geleentheid om aansoek te doen vir die herinstelling van toelaes binne 90 dae ná die opskorting daarvan. “Indien ’n begunstigde nie binne 90 dae aansoek doen vir die herinstelling van maatskaplike toelae nie, sal die toelaag as onopgeëis geag word en daarom veral. Dit word van die begunstigde verwag om ’n nuwe aansoek vir die toelaag in te dien,” lui die verklaring. “Wanneer begunstigdes aansoek doen om ŉ toelaag wat opgeskort is weer te laat uitbetaal, moet hulle geldige redes verskaf hoekom hulle nie gereageer het op die voorafkennisgewing dat die toelaag opgeskort gaan word nie. Die begunstigde moet ook aandui hoe hy finansieel oor die weg gekom het tydens die opskorting van die toelae.” Volgens die agentskap moet die aansoek vir die herstel van toelaes ingedien word saam met ’n brief van Sassa wat verklaar waarom die toelaes opgeskort is. Vir meer inligting kan begunstigdes hul naaste Sassa-kantoor besoek of die tolvrye hulplyn op 0800 60 10 11 gedurende weeksdae tussen 08:00 en 16:00 skakel.